НэхъыфIхэр ягъэпажэ
«Урысей зэкъуэт» партым и щIыналъэ къудамэм илъэс къэс егъэлъапIэ фIыуэ еджэ, республикэм и жылагъуэ-политикэ гъащIэм жыджэру хэт ныбжьыщIэхэр. Апхуэдэ зи чэзу зэхыхьэр иджыблагъэ щызэхашащ «Ридадэ» рестораным.
— НыбжьыщIэ зэчиифIэхэм ядэIэпыкъуным, ахэр адэкIи тегъэгушхуэным хуэунэтIа Iуэху щхьэпэр «Урысей зэкъуэт» партым и щIыналъэ къудамэм илъэс 12 хъуауэ ирегъэкIуэкI, — жиIащ партым и щIыналъэ къудамэм и гъэзэщIакIуэ комитетым и унафэщI Канунниковэ Татьянэ. — ЩIэныгъэ зыбгъэдэлъ, зыпэрыт Iуэхум теухуауэ нэхъыбэ къызэрищIэным хущIэкъу щIалэгъуалэрщ къэралым и къэкIуэнум лъабжьэ быдэ хуэхъуфынур. Сэ шэч къытесхьэркъым апхуэдэхэр куэду дызэриIэм.
Республикэм и ныбжьыщIэ 51-рэ «Урысей зэкъуэт» партым и щIыналъэ къудамэм и стипендиехэмкIэ ягъэпэжащ. Абыхэм яхэтщ школхэм, курыт IэщIагъэ, щIэныгъэ нэхъыщхьэ щызрагъэгъуэт еджапIэхэм я гъэсэнхэр.
АдэкIи зэфIэкI лъагэхэр яIэну, зыпэрыхьэ Iуэхухэр ехъулIэныгъэкIэ зэфIахыну ныбжьыщIэхэм ехъуэхъури, щIыхь тхылъхэмрэ ахъшэ саугъэтхэмрэ абыхэм иратыжащ «Урысей зэкъуэт» партым и щIыналъэ къудамэм и секретарым и къуэдзэ, КъБР-м и Парламентым и УнафэщIым и къуэдзэ Саенкэ Татьянэ, Хэку зауэшхуэм, лэжьыгъэмрэ IэщэкIэ зэщIэузэда къарухэмрэ я ветеранхэм я къалэ советым и тхьэмадэ Абдуллаев Мустэфа, Къэбэрдей-Балъкъэр къэрал аграрнэ университетым, ГъуазджэхэмкIэ Кавказ Ищхъэрэ къэрал институтым я ректорхэу Щыхьмырзэ Мухьэмэдрэ Рахаев Анатолэрэ, КъБР-м и Жылагъуэ палатэм хэт Уянаев Борис сымэ.
Тхьэхущынэ Ланэ.
